Účastník ZPC	
Meno, priezvisko, titul:	Denisa Ďuranová, PhDr.	
Úsek:	Štátny pedagogický ústav  	
	
Zahraničná pracovná cesta	
Miesto konania – štát, mesto:	Rakúsko, Graz 	
Organizátor:	Európske centrum pre moderné jazyky Rady Európy	
Termín:	4. 12. – 6. 12. 2019	
Účel:	Účasť na medzinárodnej konferencii Európskeho centra pre moderné jazyky pri príležitosti ukončenia programového obdobia 2016 – 2019	
Rokovací jazyk:	anglický jazyk, francúzsky jazyk, medzinárodný posunkový jazyk 	
	
Rámcový program
4. 12. 2019 – cesta Bratislava – Viedeň – Graz
5. 12. 2019 – 1. deň konferencie 
6. 12. 2015 – 2. deň konferencie; cesta Graz – Viedeň – Bratislava                    	
	
Stručný priebeh	
Medzinárodná konferencia Európskeho centra pre moderné jazyky Rady Európy (ďalej i ECML) pod názvom Jazyky v centre vzdelávania: 25 rokov inšpiratívnych inovácií sa konala pri príležitosti osláv 25. výročia ECML a 70. výročia Rady Európy. Konferencie sa zúčastnili experti Rady Európy v oblasti jazykového vzdelávania, národní koordinátori jednotlivých členských štátov ECML a ďalší odborníci zaoberajúci sa jazykovou politikou. Hlavným cieľom konferencie bola prezentácia výsledkov projektov programového obdobia ECML 2016 – 2019 a predstavenie nového programového obdobia na roky 2020 – 2023. 

V rámci konferencie prebiehali plenárne zasadnutia zamerané na kľúčové politické výzvy súvisiace s jazykovým vzdelávaním ako i zasadnutia, v ktorých boli podrobnejšie preskúmané konkrétne aspekty jazykového vzdelávania, vrátane nástrojov a činností zameraných na budovanie kapacít, ktoré pomáhajú preklenúť priepasť medzi politikou a praxou. Prostredníctvom kľúčových prednášok, panelových diskusií a interaktívnych prezentácií sa venovala pozornosť otázke kvalitného jazykového vzdelávania v prepojení na podporu demokratickej kultúry. Diskutovalo sa o kľúčovom vývoji jazykovej politiky, napríklad o odporúčaní Parlamentného zhromaždenia Rady Európy o ochrane a podpore posunkových jazykov v  Európe a o odporúčaní Rady týkajúceho sa komplexného prístupu k výučbe a učeniu sa jazykov, o úlohe ECML ako prepojenia medzi politikou, výskumom, vzdelávaním učiteľov a praxou.

V rámci programového obdobia ECML 2016 – 2019 boli realizované nasledovné projekty: 
•	Digitálna gramotnosť pre vyučovanie a učenie sa jazykov 
•	Smerom k Spoločnému európskemu referenčnému rámcu – pre učiteľov jazykov
•	Zvyšovanie jazykového povedomia vo výučbe nejazykových predmetov
•	Podpora excelentnosti vo výučbe posunkového jazyka
•	Učebné prostredie podporujúce moderné jazyky
•	Akčný výskum pre učiteľov jazykov
•	Matrica pre zabezpečenie kvality pre používanie Spoločného európskeho referenčného rámca pre jazyky
•	Jazyk pre prácu – nástroje pre profesijný rozvoj

Informácie o všetkých projektoch predmetného programového obdobia, ako aj samotné výstupy z projektov, sú pre širokú odbornú a laickú verejnosť dostupné na webovom sídle Európskeho centra pre moderné jazyky: www.ecml.at.  

V rámci konferencie bola taktiež realizovaná samostatná sekcia, ktorá sa  zaoberala odporúčaniami Parlamentného zhromaždenia Rady Európy o ochrane a podpore posunkových jazykov v Európe, kľúčovými nástrojmi Rady Európy pre posunkové jazyky (doplnené vydanie Spoločného európskeho referenčného rámca pre jazyky) a výstupmi projektu ECML ProSign.

Na konferencii sa prediskutovala Deklarácia konferencie s cieľom zdôrazniť kľúčový prínos kvalitného jazykového vzdelávania pre demokratickú spoločnosť a poukázať na výzvy, ktorým je potrebné sa venovať. Finálna verzia deklarácie bude k dispozícii začiatkom roka 2020. 
 	
Odporúčania a závery	
V oblasti jazykovej politiky možno identifikovať odporúčania, ktoré vyplývajú z európskej úrovne a odporúčame ich realizovať na národnej úrovni v prepojení na štátne vzdelávacie programy pre cudzie jazyky: 
-	Zabezpečiť kvalitnú a efektívnu výučbu;
-	Zabezpečiť koherentné a transparentné viacjazyčné vzdelávanie;
-	Podporovať viacjazyčnosť; 
-	Podporovať jazykové a kultúrne povedomie; 
-	Využívať existujúce referenčné nástroje;
-	Zabezpečiť vzdelávanie založené na osvojovaní a rozvoji kompetencií; 
-	Integrovať do vzdelávania interkultúrnu dimenziu;
-	Využívať inovatívne metódy, formy a nástroje výučby;
-	Monitorovať jazykové kompetencie a zabezpečiť národné dáta; 
-	Realizovať výskum, analýzy a štúdie. 
V rámci procesu učenia sa a vyučovania cudzích jazykov, ako i v oblasti tvorby jazykovej politiky členských štátov EÚ, sa odporúča využívať nástroje vytvorené Európskym centrom pre moderné jazyky Rady Európy, nakoľko ich hlavných cieľom je podpora kvality jazykového vzdelávania a preklenutie priepasti medzi politikou a praxou. 
Odporúčame participovať na projektoch ECML a podporovať disemináciu výstupov predchádzajúcich programových období ECML. 	
Očakávaný prínos	
Participácia na konferencii a oboznámenie sa s výsledkami projektov Európskeho centra pre moderné jazyky Rady Európy v rámci programového obdobia 2016 – 2019 a ďalšej práce jazykových expertov prispejú k rozvoju jazykovej politiky na národnej úrovni, sú prínosom pre prácu a činnosť národného koordinátora ECML za SR a realizáciu systémového modelu tvorby a revízie národných kurikúl vrátane procesu ich periodickej inovácie.  	
Prehľad prinesenej dokumentácie a miesto jej uloženia	
Všetky publikácie ECML a výstupy jednotlivých projektov sú k dispozícii v elektronickej forme na webovom sídle ECML: www.ecml.at 	
Spôsob zverejnenia výsledkov ZPC, prenos získaných informácií	
Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetových stránkach ministerstva.	
	
Súhlasím so zverejnením správy na internete.	
Správu vypracovala: PhDr. Denisa Ďuranová 	
Dátum: 20.12. 2019	
Správu schválil: prof. PhDr. Ľudovít Hajduk, PhD., riaditeľ ŠPÚ